《画屏秋色•芜城秋感》
清代·彭孙遹

野照芜城夕。送远目、云水苍茫不极。琼蕊音遥，青楼梦杳，玉钩人寂。

何处认隋宫、见衰草寒烟堆积。攒一片、伤心碧。听柳外哀蝉，风高响滞，如诉兴亡旧恨，声声无力。

今昔。可胜悽恻。莫重问、锦帆消息。竹西歌吹，淮南笙鹤，尽成陈迹。

转眼又西风，辞巢越燕还如客。落叶千重萧槭。万事总销沉，唯有清江皓月，曾照昔人颜色。

作者简介：彭孙遹（yù）（1631—1700）清初官员、词人，与王士祯齐名，时号“彭王”。字骏孙，号羡门，又号金粟山人，浙江海盐武原镇人。彭孙贻从弟，顺治十六年进士。康熙十八年举博学鸿词科第一，授编修。历吏部侍郎兼翰林掌院学士，为《明史》总裁。诗工整和谐，以五、七言律为长，近于唐代的刘长卿。词工小令，多香艳之作，有“吹气如兰彭十郎”之称。著有《南往集》、《延露词》。